b'\n_START_ARTICLE_\nHjortholm Voldsted\n_START_PARAGRAPH_\nHjortholm Voldsted ligger ved den syd\xc3\xb8stlige ende af Fures\xc3\xb8en, ved Frederiksdal i Sorgenfri Sogn, Lyngby-Taarb\xc3\xa6k Kommune. Voldstedet er resterne efter en kongeborg fra middelalderen; senere overgik den til Roskildebisperne. Stedet er n\xc3\xa6vnt f\xc3\xb8rste gang i 1275. I forbindelse med anl\xc3\xa6gget har der v\xc3\xa6ret driftsbygninger, m\xc3\xb8lleanl\xc3\xa6g ved Frederiksdal og sandsynligvis ogs\xc3\xa5 teglfremstilling Efter reformationen kom det tilh\xc3\xb8rende gods under kronen, og Frederik 3. opf\xc3\xb8rte jagtslottet Frederiksdal nord\xc3\xb8st for voldstedet. Resterne af borgen best\xc3\xa5r af en banke, der m\xc3\xa5ler ca. 60 x 70 m der omgives i vest af Fures\xc3\xb8en, i nord og \xc3\xb8st af en lav ca. 15 m bred vandfyldt jordgrav. Omr\xc3\xa5det, der er fredet, er st\xc3\xa6rkt beskadiget af et kanalanl\xc3\xa6g, men ogs\xc3\xa5 s\xc3\xb8en arbejder sig ind p\xc3\xa5 borgbanken.'